Wir, nach genempten Ludwig Zechender, jetz schulths̄ zuͦ Arow, und Niclaus Fricker, jetz stattschriber zuͦ Bern, bekennent offenlich mitt disem brief, ✳ als den̄ zwischent den
erwirdigen, geistlichen frowen, eptissin und convent zuͦ Kùngsfelden, Santt Claren ordens, in Costentzer bistuͦm gelegen, unsern gnedigen, lieben frowen ✳ einer, und der andern sit dem fromen, vestem Petern von Griffense als von eins wechsels wegen, hernach gemeldet, ✳ ettwas zweyung gewesen, ✳ der si beidersit ✳ zuͦtz und uff uns, ✳ des ersten zuͦfrùntschaft und nachmaln zuͦ¬
recht ✳ komen sind. ✳ ouch wir uns der ✳ nach ir bett und begeren beladen ✳ und soͤlich ir zweyung von inen und irn worten inder frùntschaft und zuͦrecht beschechen, vernomen und vˀstanden
habent, ✳ als hernach kurtzlich gemeldet ist, ✳ namlich ✳ das in vergangnen jarn zwischent inen beiden teiln und von unser frowen wegen durch die erwirdigen, wolgebornen frowen, frow Elsbetē,
graͤfin von Liningen, der zit eptissin und ir ratsfrowen, domaln, ✳ ouch Uͦlrichen am Buͤl, der zit irm hofmeister und jetz pfruͦnder, ✳ an statt der selben unser frowen, ouch fùr si, ir nachkomen und gotzhus zuͦ Kùngsfelden ✳ und im, Peter von Griffense, fùr sich, sin erben und nachkomen ✳ ein ewig wechsel, ufrecht und redlich beschechen, ✳ und dar in̄ und mitt im, dem von Griffense, von unsern frowē
und irm gotzhus disz hienach genempten stuck und guͤter, ze Hapsburg gelegen, worden sient, ✳ mittnamen, ✳ die guͤter, so ettwan der Engelman buwt ✳ und davon gab zezinsz drig mùtt, ein
fierteil roggen und fùnfzechen fiertel habern, sind pfand von Wolen. ✳ aber ein guͦt, buwt Engelman und davor der Goͤssi, galt vierdhalben mùtt roggen und zwen mùtt habern. ✳ aber ein guͦt,
buwt er, der von Griffense, und davor der Maͤder und vor im der Spàt, galt nùn mùtt, ✳ ein fiertel roggen ✳ und sechs mùtt, drù fiertel habˀn. ✳ item ein acker, buwt der Maͤder und davor der
Goͤssi, galt fùnf fierteil roggen, ✳ gehoͤrt nitt in die hoͤf. ✳ aber ein acker, hatt ettwan Clewi Halderwanck, ✳ galt zwey fiertel habern, stost an des von Griffense halden. ✳ item und darzuͦ un̄ mitt
disz hienachgenempten stuck und guͤter, die nitt in die hoͤf gehoͤrent. item ein acker uff der Eichhalden gelegen, hatt ettwan Hensli uff der Fluͤ, stost an des von Griffense guͤter. ✳ item ein
acker, nempt man die Eichhalden, ist bi fùnf jucharten ungevarlich, stost an den bach hinusz. ✳ aber ein acker uff der Eichhalden, hatt vor der Engelman. aber ein acker, hatten die vischˀ
von Biralof, stost an den bach, herin aber ein acker, gelegen ussrent dem hag, ist ein juchart, stost an den weg, der von Hapsburg gon Scherntz gat, ✳ und darzuͦ und mitt ouch alle die acker ob deheiner mer funden wurd, so unser frowen und ir gotzhus ze Hapsburg hetten, die in ander ir hoͤf und guͤter, nitt gehorten. ✳ dise obgen̄ stuck und guͤter alle, ✳ als die uss des von Griffense zinsbuͦch,
dar in er ✳ die, ✳ do der wechsel beschechn̄, sie meint geschriben haben, herin geschriben sind, ✳ gehoͤrent in und zuͦ dem wechsel und sind ouch der zit dar in̄ und den darnach zetuͦnd wissen ✳ gewerdet ✳ fùr zechen stuck gelts. doch die gultent dānenthin, vil odˀ wenig, ✳ beruͦrte unser frowen und ir gotzhus nùtzit. ✳ und darzuͦ soͤlten die selben unser frowen fùr sich, ir gotzhus
und nachkomen dem von Griffense und sinen erben sechs stuck gelts geben und ersetzen si ouch der nach billicher notdurft und als berett wurd verwisen und inen bisz das also
beschaͤch von ir und ir gotzhusz zinsen und nùtzen jerlich usrichten ✳ dieselbn̄ sechs stuck gelts, das jarzitampt zuͦ Kùngsfeld jetz von dem von Griffense verpfendt hât, ✳ nach sag der
brief, darub̄ geben. ✳ ✳ und umb und fùr soͤlich obgemeldet guͤter und gùlt ✳ hat der von Griffense fùr sich, sin erben und nachkomen unsern frowen, obgen̄t, zuͦ handen ir, ✳ ir gotzhus und nachkomen zuͦ Kùngsfeld in un̄ mitt dē wechsel, obgemeldet, geben sechszechen pfund gelts uff und von der stùr des ampts im Eigen, ✳ wie sin vordern und er die bis dar in̄gehept,
harbracht und genossen habent, ✳ die dannenthin also zehabent, nement, nutzent und niessent ✳ ꝫcꝭ. und des wechsels immasz als jetz staͧt ✳ sind si beidteil einander gichtig und
darub̄ eins. ✳ sol ouch davon, hinfùr, allweg dabi bestan und jetwedrˀ teil, das so im dar in̄ als vor staͧt gevolget ist, habn̄, nutzen und niessen nach in̄halt des wechsels, ✳ aͧn alles bekrencken un̄
widertriben. ✳ der von Griffense meint ouch fùro, wie unser frowen, obgen̄t, im ✳ was si und ir gotzhus vom Hiltenspuͤl hinusz, es wˀe die Buͦchhald oder ander holtz und feld da selbs,
bisz an die rechten Eichhalden gehept, ✳ mitt und zuͦ den egen̄ stucken guͤtˀn und gùlt ✳ im wechsel ✳ soͤltent geben, ✳ und er soͤlichs darub̄ und deshalben ✳ dahar als das sin in̄gehept, genutzet
und genossen habn̄ ✳ ouch fùro tuͦn soͤllen ꝫcꝭ, und getruwte ouch soͤlich in̄haben und nutzen, ob das not wer odˀ wurd, fùrzebringen. ✳ ✳ dawider aber unser frowen von Kùngsfeld und ir ✳
amptlùt und namlich Uͦlrich am Buͤl, obgen̄t, als der zit hofmeister und handler der sach, ✳ retten und meinten, soͤlichs nitt ✳ sunder den wechsel nitt witer, noch anders, den̄ umb die
obgemelten gichtigen guͤter, stuck und gùlt bechechn̄. und soͤlich holtz und feld nach des von Griffense meynūg, ✳ dar in̄ niendert, begriffen sin, noch sin soͤllen. und als si dahar soͤlich sin meinung verstanden, die si doch unbillich beduͤcht, ✳ habent si die allweg widersprochen und nach als vor soͤlich holtz und feld, als das ir in̄gehept und genossen, ✳ ouch dem von Griffense un̄
den sinen ✳ das ze minen und dar in̄ zehowen, do das an si gelangte, gewert, das si ouch getruwten, ob das not wer oder wurd, fùrzebringen. ✳ und under vil und allen worten sind
si dem von Griffense soͤlicher siner meynūg und anvordrūg, als vor, ✳ und dabi er ouch vor und nach bestuͦnd ✳ nitt gichtig und meinten, darub̄ tuͦn mogen, ✳ das billich, ✳ ob das not wer
oder wurd ✳ ꝫcꝭ. si beidteil sind ouch des stucks halb ✳ dahar und noch in zweyung gewesen und der, wie vor stât, uff uns komen, ✳ hand ouch der sach halb vil worten, her in̄ all zemeldē
nitt notdurftig, ✳ gebrucht, ✳ wie und was jetweder teil meint, dar in̄ volgangen ✳ oder im angelegen. ✳ und under anderm meint der von Griffense, im von der und andrˀ siner hoͤltzer un̄ guͤtˀ
wegen, so er alda hett ✳ eins underscheids und lùtrūg und sunder wie wit und ferˀ die Eichhald langte ✳ und uns darub̄ aldar und uff die stoͤss, die eigenlich zesechent und erkūnet, ✳ uns des
fùro dar in̄ zehalten und handeln wissen ✳ zekomende ✳ notdurftig sin ✳ und begert ouch des. ✳ das aber uns nach gestalt und zuͦsatz der sach und sundˀ nach dem sich die nach unserm
verstan beslieslich zuͦ gicht oder lougen ze gebent zoch ✳ und uns ouch allein zuͦ recht zuͦsprechende zuͤstuͦnd und nitt zuͦ frùntschaft, ✳ sunder die abgeslagen ✳ und zuͤ recht uff uns,
wie vor gemeldet ist, komen was, ✳ nitt wolt beduncken notdurftig ✳ mer unsern rechspruch darub̄ zuͦ gebent ✳ und dar in̄ und mitt zuͦsprechen und lùtren, das uns nach zuͦsatz un̄
gestalt der sach beduͤcht recht billich und zetuͦnd sin, ✳ das wir ouch also ✳ nach dem wir soͤlich ir sachn̄ und zweyūg ✳ mitt worten, briefen und allem dem, so si dar in̄ un̄ derhalb sunder im rechten vor uns gebrucht, dargelegt und gezoͤigt, ✳ eigenlich und zuͦ besliessen der sach gehoͤrt, ✳ getàn habent ✳ und daruf umb das stuck uns zuͦ recht, wie vor stàt, zuͦ
gesetzt, ✳ einhelln̄klich zuͦ recht gesprochn̄ und sprechent also: ✳ ✳ sidmaln unser gnedigen frowen von Kùngsfeld und ir amptlùt, obgen̄t, dem von Griffense soͤlicher siner anvorderung umb das obgeschribn̄ holtz und feld, dar in̄ gemeldet, ✳ nitt ✳ an ✳ sunder abred und ungichtig sind, immasz vor eigēlich geschriben stat, ✳ mogent si den̄ soͤlich ir wort, ✳ ob ✳ der von Griffense des begert und die suss nitt gelouben, noch si des erlassen wil ✳ mitt irm glouben, vor uns und des uns bedunckt zuͦ recht gnuͤg zesind, ✳ vestnen und irn glouben darub̄ tuͦn und namlich also, das unser
frowen, ✳ die der von Griffense meint im den wechsel, als vor stat, geben habn̄, ✳ ist unser gnedig frow von Liningen, obgen̄t, der zit eptissin, ✳ ob die noch in vˀnunft und masz, das solichs nach unserm bedunck billlich ist, und die ratsfrowen, so der zit ✳ und bi dem wechsel gewesen und noch in leben sind, ✳ mitt irn warhaften worten, ✳ namlich bi ir gehorsami, wirden und eren, ✳ reden ✳ und Uͦlrich am
Buͤl, obgen̄t, ✳ als der zit ir hofmeister ein eid liplich zuͦ gott und den heiligen ✳ sweren ✳ und si und er dabi und mitt behebn̄ und reden, ✳ das soͤlich obgemeldet wort war und si des von Griffēse
schuldgung und anvordrung, ✳ als umb das obgemeldet holtz und feͣld unschuldig, ✳ also das im das im wechsel von inen nitt geben sie. ✳ damitt ✳ ob und wen̄ das also beschicht, ✳ oder ob der vō
Griffense si des erliesse, ✳ soͤllent unser frowen von Kùngsfeld, ir gotzhus und nachkomen, ouch die iren obgen̄t von dem von Griffense umb den anzig gantz ledig ✳ und soͤlich sin anvordrung
hin und ab sin, ✳ ouch unser frowen, ir gotzhus und nachkomen zuͦ Kùngsfeld, soͤlich obgemeldet holtz und feld habn̄, nutzen und niessen, als das ir und als vor disen zuͦsprùchē aͧn des von Griffense, siner erbn̄ und nachkomen, ✳ ouch mengklichs von ir und der sach wegen sumen, irren und insprechen. ✳ und sol der wechsel nùtzit des minder, sunder allweg, wie vor stàt, bestaͧn. ✳ der vō
Griffense mog odˀ well si den̄ mitt kun̄tschaft, der dawidˀ nach unser erkan̄tnisse zuͦ recht gnuͦg sie, ✳ anders underwisen oder inen necher komen als recht ist. ✳ das und soͤlichs also in sechs wuchē
und drin tagen den nechsten nach ùbergeben diser unser spruchbriefen und namlich so im der sin ✳ geantwurt und vestnūg der wort, ✳ wie vorstât, volzogen wirt, ✳ vor uns tuͦn mogen, ✳ sol behaltē
sin. ✳ und damitt, ob er soͤlichs also teͣt, ✳ oder ob unser frowen von Kùngsfeld, vorgenempt, ✳ und Uͦlrich am Buͤl ✳ vestnūg ir wort, ✳ wie vor stât, ✳ nitt tuͦn woͤlten, moͤchten oder taͤten, ✳ das er, sin erben
und nachkomen ✳ damitt soͤlich vilgemeldet sin anvordrung und das holtz und feld, dar in̄ begriffen sond, behept haben und ir sin ✳ aͧn unser frowen, ir gotzhus und nachkomen zuͦ Kùngsfeldē, ✳ ouch mēgklichs von ir wegen sumen, irren und insprechen. ✳ beschicht aber soͤlichs, als jetz stât, nitt, ✳ oder der von Griffense suss davon last, ✳ damitt hand unser frowen behept und bestât, als vor stat, ✳ aͧn alles bekrenken und widertriben. ✳ ✳ und fùro als der von Griffense meint, im andem end und immasz, als vor stât, underscheid und lùtrūg notdurftig sin ꝫcꝭ, sprechen wir zuͦ recht, als vor, das soͤlich undˀscheid
und lùtrūg mitt eim undergang nach lands gewonheit beschechn̄ soͤll und das ✳ wederteil des undergangs also beger odˀ mein notdurftig sin, ✳ den andˀn teil darub̄ anvordˀn ✳ mog ✳ und der soll im
des vˀvolgen und gestatten, ouch des zetuͦnd vˀbunden sin ✳ und si beidteil soͤllent ouch den̄ dar zuͦ tuͦn, als sich gepùrt, ✳ damitt der undergang nach der vordrūg im nechsten manot also bescheͣch
und was der den̄ jetwedˀm teil gibt odˀ nimpt und namlich, wie der beschicht und damitt underscheiden und gelùtert wirt, dabi sol es ouch dannēthin bestân und beidteil fùr sich und als vor
stât halten luter ân alle fùrwort inzùg und geverd. ✳ wer aber das deweder teil den undergang, als jetz stât, zebeschechen nitt fùrdˀn, noch tuͦn, ✳ sundˀ den gevarlich vˀzichen, hindern odˀ daran sumig sin und nitt tuͦn woͤlt, als vor stat, ✳ der soͤlt des engelten nach unser erkan̄tnisse alles ungevarlich. ✳ und disz unsers rechtspruchs hand wir, obgen̄ Ludwig Zechender und Niclaus
Fricker, zwen gelich spruchbrief, jetwedˀm teil einen, machen lassen und die mitt unsern angehenckten insigeln des alles zuͦ warem, vestem urkùnd und bestandlicher sicherheit, ✳ doch uns
und unsern erbn̄ an schaden, ✳ offenlich versigelt geben uff fritag nechst nach san̄tt Gallen tag ze herpst, nach Cristi gebùrt vierzechenhundertfùnfzigundacht jar.
Zechender
Fricker